Lari Lievonen

Tutkimuksen tekijöiden mielestä ravintosuosituksia tulisi päivittää maitotuotteita suosiviksi.

Maailmanlaajuisen tutkimuksen mukaan maitotuotteet suojaavat sydäntä ja verisuonia. Brittiläisessä lääketieteen aikakauslehdessä Lancetissa julkaistuun tutkimukseen kerättiin aineistoa viideltä mantereelta ja 21 maasta.

Päivittäin nautittujen maitotuotteiden määrä selvitettiin perusteellisin kyselyin yli 136 000 henkilöltä, jotka olivat 37–70-vuotiaita. Heidän maitotuotteiden käyttöään seurattiin yhdeksän vuotta.

Päivittäin yli neljä desilitraa maitoa tai jugurttia nauttineiden riski kuolla seuranta-aikana oli 17 prosenttia pienempi kuin maitoa käyttämättömien. Vastaavat luvut sydän- ja verisuonitauteihin kuolemisen ja aivohalvauksien kohdalla olivat 23 ja 34 prosenttia. Riskien pienentyminen havaittiin niin täysmaitoa kuin vähärasvaisia valmisteitakin käyttävillä.

Juustojen riskejä pienentävä ja voin riskejä suurentava vaikutus eivät olleet tilastollisesti merkitseviä. Tutkimuksen tekijöiden mielestä ravintosuosituksia tulisi päivittää maitotuotteita suosiviksi.

Palstan kirjoittajat ovat lääketieteen tohtoreita.